Sügisel sattusin tütrega Viru keskuse lähistel balletitunnist kodu poole jalutades sürreaalsesse olukorda. Hiiglaslike elektrooniliste reklaamtahvlite sähvivas valguses jooksis vihmasel ja hämaral tänaval ringi suur punane kondoom, kes jagas täiskasvanuile pisemaid kondoome, lastele kommi ja hirmutas mõirates neid ca 12-aastaseid poisikesi, kes proovisid bussipeatuses aega parajaks tehes sellele peletisele jalaga tagumikku  virutada. Küll ma tundsin kibedasti puudust tehnikast, mis võimaldanuks need liigutavad sündmused videona jäädvustada.  Kui te tänasel Rooma märterpühakute päeval selle hiiglasliku lõbusa kondoomi rahvusvahelise kondoomipäeva ürituste raames linna pealt üles leiate, võite ehk teiegi suu magusaks saada.  Vt: "Sõbrapäev on ka rahvusvaheline kondoomipäev" (Postimees)  Veelgi enam, kel kitsas käes, võiks kaaluda võimalust pöörduda  selle suure päeva pidustuste korraldajate poole ja paluda kah võimalust õhtuti osaajaga töötades kusagil kaubanduskeskuses selle punase vammuse sisse roninuna lapsi lõbustada. Arvata võib, et EL-i ja muude üllaste rahvusvahelise haardega jõukate organisatsioonidede projektirahadele tuginev töötasu ei oleks sugugi kehv. Ja pealegi, ega siis töö meest ei riku! (Selge see, et nii üllas kampaanias osalemise eest võib olla piinlik raha vastu võtta, aga nagu meie kodanikuühiskonna eestvedajad ikka ja jälle  meenutavad, ei tähenda heategevuse, et selles osalemise eest ei võiks soliidset töötasu võtta.)  Kindlasti ei ole selline kondoomimaskott mõttetu. Kahtlemata aitab see langetada inimeste tundlikkust kõnealuses küsimuses, murendades tasapisi kiviaegseid tabusid vajadusest elada kasinalt ning hoiduda abieelsetest ja -välistest seksuaalsuhetest. (Muidugi ei leviks suguhaigused pea üldse, kui inimesed elaksid truus abielulises paarisuhtes, aga me ei hakka ju ometi kella tagasi keerama!?) Vaated, mille mainiminegi  valmistas varem piinlikkust - mõnede arvates põhjusega -, muudetakse harjumuspäraseks. Ja kellest siis veel selle eesmärgi poole püüdlemisel alustada, kui mitte lastest!? Kondoom on laste sõber… nagu Leopold!  Ent siiski-siiski: nagu allolev materjal elavalt kinnitab, on meie "vaba armastuse" ideoloogidel propagandistlikus plaanis veel rohkelt arenguruumi.  Allikas: http://vooglaid.wordpress.com/